[pic] | KOMISIJA EVROPSKIH SKUPNOSTI |

Bruselj, 10.4.2007

COM(2007) 171 konč.

24. LETNO POROČILO KOMISIJE EVROPSKEMU PARLAMENTU

o protidampinških, protisubvencijskih in zaščitnih deja vnostih skupnosti (2005) {SEC(2007) 440}

Uvod

To poročilo za leto 2005 se predloži Evropskemu parlamentu na podlagi njegove resolucije z dne 16. decembra 1981 o protidampinških ukrepih Skupnosti in poročila njegovega Odbora za industrijo, zunanjo trgovino, raziskave in energetiko.

Poročilo povzema najpomembnejše dogodke v letu 2005, tako kot prejšnja leta pa so priloženi tudi podrobni delovni dokument služb Komisije ter priloge. Poročilo ima enako osnovno strukturo kot delovni dokument in za lažji dostop do izčrpnejših informacij so naslovi v obeh dokumentih enaki.

To poročilo in celotni delovni dokument sta dostopna tudi za javnost na: http://europa.eu.int/comm/trade/issues/respectrules/anti_dumping/legis/index_en.htm

Poročilo je treba obravnavati v okviru trgovinske politike EU, kot je bilo nedavno rečeno v sporočilu Komisije „Globalna Evropa“[1]. V zvezi s tem je Komisija decembra 2006 sprejela „Zeleno knjigo“, s katero je javnost pozvala k premisleku o tem, kako naj EU na najboljši možni način uporablja svoje instrumente trgovinske zaščite (ITZ) v spreminjajočih se svetovnih gospodarstvih. Rezultati tega posvetovanja bodo objavljeni v naslednjih poročilih.

1. PREGLED ZAKONODAJE

Protidampinške, protisubvencijske in zaščitne preiskave se izvajajo na podlagi uredb Sveta. Pregled obstoječe zakonodaje je vključen v delovni dokument. Osnovna protidampinška in protisubvencijska besedila se v nadaljevanju imenujejo „osnovna(-e) uredba(-e)“.

1.1. Spremembe zakonodaje Skupnosti leta 2005

Glede na velik napredek Ukrajine pri vzpostavitvi pogojev tržnega gospodarstva je Svet sprejel predlog Komisije, da se to državo za namene protidampinških preiskav v celoti obravnava kot državo s tržnim gospodarstvom. To namreč omogoča, da se normalna vrednost za ukrajinske izvoznike in proizvajalce določi na podlagi njihovih cen in stroškov. Uredba (ES) št. 2117/2005 je začela veljati 30. decembra 2005.

2. ŠIRITEV

Po širitvi EU maja 2004 je Komisija leta 2005 nadaljevala svoja prizadevanja za zagotovitev lažjega vključevanja zadevnih uprav novih držav članic na področje trgovinske zaščite. Poleg rednih izmenjav informacij so bila organizirana usposabljanja za podjetja in seminarji za ugotavljanje stanja.

Leta 2005 je Komisija tudi zaključila spremljanje in uvedla posebne prehodne ukrepe v obliki zavez, ki so bile sprejete za štiri izdelke (amonijev nitrat iz Rusije in Ukrajine, zrnato usmerjene elektropločevine iz Rusije in silicijev karbid iz Ukrajine), da bi se izognili gospodarskim težavam/pretresom uporabnikov in potrošnikov v novih državah članicah po širitvi 2004.

Glede na pozitivne izkušnje s širitvijo leta 2004 je GD za trgovino izdelal akcijski načrt za pripravo na pristop Bolgarije in Romunije na področje trgovinske zaščite.

3. STATUS TRžNEGA GOSPODARSTVA ZA CELOTNO DRžAVO (STG)

Vsesplošna merila za ugotovitev, ali se država za namene protidampinških preiskav lahko v celoti obravnava kot tržno gospodarstvo, temeljijo načeloma na merilih iz člena 2(7) osnovne uredbe, ki se uporabljajo za posamezne družbe s sedežem v državi z gospodarstvom v prehodu na tržno gospodarstvo.

V zvezi s tem je bilo leta 2005 opravljenega veliko dela. Komisija je zlasti proučila zahtevek, ki ga je marca 2002 predložila Ukrajina, in zanjo predlagala odobritev statusa tržnega gospodarstva, ker je izpolnila vsa merila (glej točko 1.1).

Ljudska republika Kitajska je svoj zahtevek poslala septembra 2003 in Komisija je junija 2004 opravila predhodno oceno. Nato je bila ustanovljena dvostranska delovna skupina, katere naloga je bila ocenitev doseženega napredka. Na srečanju na vrhu med EU in Kitajsko septembra 2005 je bila ta delovna skupina nadgrajena, saj „sta se obe strani dogovorili glede vzpostavitve dialoga na visoki ravni za obravnavanje odprtih vprašanj, s čimer bi dosegli napredek glede odobritve STG“.

Leta 2005 so Vietnam, Mongolija in Armenija predložili dodatne informacije in tako dopolnili svoj zahtevek za STG. Komisija je proučila te informacije in zahtevala dodatna pojasnila glede vprašanj, ki v zahtevku niso bila zadostno obravnavana. Komisija je proučila tudi zunanje vire za vse tri države. Dodatne informacije je zahtevala tudi od Kazahstana.

Vsem državam, katerih zahtevki se trenutno proučujejo, bo STG odobren, če bodo izpolnile potrebna merila.

4. INFORMACIJE IN KOMUNIKACIJA/DVOSTRANSKI STIKI

Decembra 2004 ustanovljena služba za pomoč malim in srednjim podjetjem (MSP) glede trgovinske zaščite je nadaljevala reševanje posebnih vprašanj/težav MSP-jev v zvezi z instrumenti trgovinske zaščite. Komisija je tudi organizirala deset informacijskih seminarjev za gospodarske subjekte in uprave tretjih držav ali pri njih sodelovala.

Poleg tega je Komisija decembra 2005 prejela rezultate svoje ocenjevalne študije instrumentov trgovinske zaščite.(http://ec.europa.eu/trade/issues/respectrules/anti_dumping/legis/index_en.htm)Ocena je temeljila na anketi, v katero so bile vključene zainteresirane strani, kot denimo države članice, industrija Skupnosti, izvozniki, uvozniki in uporabniki nižje v proizvodni verigi. Anketiranci so pozitivno ocenili splošen pristop Skupnosti k preiskavam trgovinske zaščite. Študija je potrdila uravnovešenost sistema ES in visoke standarde pri njegovi uporabi, vendar pa so anketiranci opozorili, da je treba o nekaterih posebnih vprašanjih še razmisliti, in predložili zanimive predloge za izboljšave. Ti bi lahko pripomogli k izboljšanju določenih vidikov našega sedanjega sistema, zlasti glede pravic strank in preglednosti.

5. PREGLED PROTIDAMPINšKIH, PROTISUBVENCIJSKIH IN ZAščITNIH PREISKAV IN UKREPOV

5.1. Splošno

Konec leta 2005 je Skupnost uvedla 135 protidampinških (glej Prilogo O) in 12 protisubvencijskih ukrepov (glej Prilogo P).

Leta 2005 so bili samo za 0,45 % celotnega uvoza v Skupnosti uvedeni protidampinški ali protisubvencijski ukrepi.

Podrobnosti v zvezi s tem so navedene v delovnem dokumentu, priloženemu temu poročilu. Sklici na priloge delovnega dokumenta se nahajajo poleg naslovov.

5.2. Nove preiskave (glej priloge A do E in Prilogo N)

Leta 2005 je bilo uvedenih 26 preiskav[2]. Začasne dajatve so bile uvedene v 15 postopkih, 19 zadev se je zaključilo z uvedbo dokončnih dajatev, 10 postopkov pa se je zaključilo brez uvedbe ukrepov.

Preostalih 27 ukrepov, od teh 7 izravnalnih, je po petih letih samodejno prenehalo veljati.

5.3. Preiskave v zvezi s pregledom

Preiskave v zvezi s pregledom še vedno pomenijo velik del dejavnosti služb ITZ, saj predstavljajo več kot 64 % vseh uvedenih preiskav. Preglednica 2 v delovnem dokumentu vsebuje statistične podatke za obdobje 2001–2005.

5.3.1. Pregledi zaradi izteka ukrepov (glej Prilogo F)

Člena 11(2) in 18 osnovnih uredb določata, da ukrepi po petih letih prenehajo veljati, razen če pregled izteka veljavnosti pokaže, da bi se morali ohraniti v svoji izvorni obliki.

Leta 2005 je bilo uvedenih 23 pregledov zaradi izteka ukrepov, pri sedmih je bilo sklenjeno, da je treba veljavnost dajatev podaljšati še za pet let. Vendar je treba opozoriti, da je za preiskave, uvedene po 20. marcu 2004, sedaj določen rok, kar pomeni, da se morajo sklepi sprejeti v 12 mesecih, vendar ne pozneje kot 15 mesecev po datumu začetka.

5.3.2. Vmesni pregledi (glej Prilogo G)

Člena 11(3) in 19 osnovnih uredb določata pregled ukrepov med njihovo veljavnostjo. Pregledi se lahko omejijo na damping/subvencioniranje ali analizo škode.

Leta 2005 je bilo uvedenih skupno 22 vmesnih pregledov, 18 jih je bilo zaključenih s potrditvijo ali spremembo dajatve, pri treh preiskavah pa so se ukrepi zaključili.

5.3.3. „Drugi“ vmesni pregledi (glej Prilogo H)

Leta 2005 so bili zaključeni številni drugi pregledi, ki niso v skladu s členoma 11(3) ali 19 osnovnih uredb ali za katere v Uradnem listu ni bilo objavljeno nobeno obvestilo o začetku.

Ti med drugim zadevajo zlasti sprejetje, prostovoljen umik ali kršitev zavez, pojasnitev opisa izdelka itd.

5.3.4. Pregledi zaradi novega izvoznika (glej Prilogo I)

Člena 11(4) in 20 osnovnih uredb določata pregled za „nove izvoznike“ in „pospešeni“ pregled za uvedbo individualne stopnje dampinga ali individualne stopnje izravnalne dajatve za nove izvoznike s sedežem v zadevni državi izvoznici, ki zadevnega izdelka v obdobju preiskave niso izvažali. Ti izvozniki morajo dokazati, da so resnično novi izvozniki in da so začeli v Skupnost izvažati po obdobju preiskave. Tako se lahko zanje izračuna individualna dajatev, ki je običajno nižja od dajatve za celotno državo.

Leta 2005 je bilo uvedenih pet pregledov zaradi novih izvoznikov (od teh dva pospešena pregleda). Zaključene so bile štiri preiskave, od katerih je šlo pri eni za pospešen pregled. Ena preiskava se je zaključila z ohranitvijo prvotne stopnje dajatve.

5.3.5. Absorpcijske preiskave (glej Prilogo J)

Če so na voljo zadostne informacije o tem, da so se po prvotni preiskavi in pred uvedbo ukrepov ali po njej izvozne cene znižale ali da se cene pri nadaljnji prodaji ali nadaljnje prodajne cene uvoženega izdelka v Skupnost niso zadostno spremenile ali sploh ne, se lahko uvede pregled za „ugotavljanje absorpcije dajatve“, da se prouči, ali so ukrepi vplivali na zgoraj navedene cene. Da se upoštevajo nižje izvozne cene, se lahko stopnje dampinga na novo izračunajo, dajatev pa poveča. Člena 12 in 19(3) osnovnih uredb predvidevata možnost pregleda za „ugotavljanje absorpcije dajatve“.

Leta 2005 je bila uvedena ena preiskava za ugotavljanje absorpcije dajatve, ena pa je bila zaključena brez zvišanja dajatve.

5.3.6. Preiskave o izogibanju (glej Prilogo K)

Člena 13 in 23 osnovnih uredb predvidevata možnost ponovne preiskave, če obstajajo dokazi o izogibanju ukrepom.

Leta 2005 so bile uvedene tri preiskave, ena pa se je zaključila z razširitvijo dajatve.

5.4. Zaščitne preiskave (glej Prilogo L)

Leta 2005 sta bila uvedeni dve zaščitni preiskavi, ena za tekstilne izdelke, druga pa za zmrznjene jagode. Preiskava v zvezi s tekstilnimi izdelki se je zaključila proti koncu navedenega leta. Dokončni ukrepi so bili uvedeni za gojeni losos, vendar so bili pozneje razveljavljeni. Konec leta 2005 je veljal samo še en zaščitni ukrep, namreč za uvoz nekaterih agrumov.

6. IZVAJANJE PROTIDAMPINšKIH/PROTISUBVENCIJSKIH UKREPOV

6.1. Spremljanje ukrepov

Dejavnosti spremljanja veljavnih ukrepov so bile osredotočene na štiri glavna področja: (1) preprečevanje goljufije; (2) nadzorovanje trgovinskih tokov in razvoja trga; (3) izboljšanje učinkovitosti s primernimi instrumenti in (4) odziv na nepravilno ravnanje. Te dejavnosti so službam IZT omogočile, da v zvezi s tem delujejo bolj dinamično in se ne zadovoljijo z reaktivno vlogo.

6.2. Spremljanje zavez (glej prilogi M in Q)

Spremljanje zavez je del postopka izvajanja, saj so zaveze del protidampinških ali protisubvencijskih ukrepov. Komisija jih sprejme, če je prepričana, da lahko učinkovito odpravijo škodljive učinke dampinga ali subvencioniranja.

Na začetku leta 2005 je 47 družb sprejelo veljavne zaveze. Leta 2005 je prišlo do naslednjih sprememb v portfelju zavez: zaveze 16 družb so se zaključile, devet ponudb za zaveze pa je bilo sprejetih. To pomeni, da je bilo konec leta 2005 vseh veljavnih zavez 40.

7. POVRAčILA (GLEJ PRILOGO T)

Člena 11(8) in 2(1) osnovnih uredb uvoznikom omogočata, da zahtevajo povračilo ustreznih pobranih dajatev, če lahko dokažejo, da je bila stopnja dampinga/subvencioniranja, na podlagi katere se je plačevala dajatev, odpravljena ali zmanjšana na stopnjo, ki je nižja od stopnje veljavne dajatve.

Leta 2005 je bilo vloženih 12 novih zahtevkov za povračilo. Sprejete so bile štiri odločitve o zavrnitvi zahtevka za vračilo, en zahtevek pa je bil umaknjen. Prvič so bili predloženi zahtevki za povračilo izravnalnih dajatev.

8. SODNI NADZOR: ODLOčITVE SODIščA EVROPSKIH SKUPNOSTI/SODIščA PRVE STOPNJE

Leta 2005 je Sodišče prve stopnje razsodilo pet sodb glede protidampinških oziroma protisubvencijskih ukrepov, Sodišče Evropskih skupnosti pa eno. V treh od petih sodb Sodišča prve stopnje je bila sodba „Eurocoton“ (glej 22 letno poročilo Evropskega parlamenta) potrjena, Svet pa je zaradi nezadostne obrazložitve razveljavil predlagano zavrnitev dokončnih protidampinških ukrepov Komisije. Dejstvo, da države članice niso dosegle absolutne večine, se ne šteje za ustrezno utemeljitev; zavrnitev predlaganih ukrepov mora namreč temeljiti na določbah osnovnih uredb. Drugi dve zadevi pa sta umaknila vložnika sama. Podrobna vsebina sodb je na voljo v delovnem dokumentu.

Leta 2005 je bilo pri Sodišču prve stopnje vloženih pet novih zadev in ena pri Sodišču Evropskih skupnosti.

Seznam protidampinških/protisubvencijskih zadev pred Sodiščem prve stopnje in Sodiščem Evropskih skupnosti, ki konec leta 2005 še niso bile rešene, je na voljo v Prilogi S delovnega dokumenta.

9. DEJAVNOSTI V OKVIRU SVETOVNE TRGOVINSKE ORGANIZACIJE (STO)

9.1. Reševanje sporov na področju protidampinških, protisubvencijskih in zaščitnih ukrepov

STO določa strog postopek za reševanje sporov med članicami STO glede izvajanja sporazumov STO.

Leta 2005 je bil zaključen en postopek za reševanje sporov, ki je večinoma potrdil pristop Skupnosti. Zadeval je protisubvencijske ukrepe za dinamične podatkovne pomnilnike za branje (DRAM) s poreklom iz Republike Koreje.

Podrobnosti so na voljo v priloženem delovnem dokumentu.

9.2. Druge dejavnosti STO

Leta 2005 so bila pogajanja v okviru Razvojne agende iz Dohe okrepljena ter poglobljena z razpravami o predlogih glede konkretnih pravnih besedil za morebitne spremembe. Skupnost se ni udeležila samo plenarnih sej, temveč je aktivno sodelovala tudi na dvo- in večstranskih srečanjih, na katerih je z drugimi članicami STO podrobno razpravljala o predlogih. Skupnost si je tako še naprej prizadevala za strožja pravila o preglednosti in izvajanju, strožja pravila o pregledih, obvezna „pravila o nižjih dajatvah“[3], proučitev javnega interesa in za znižanje stroškov za stranke, ki sodelujejo v postopku, ter zagovarjala številne predloge v zvezi s tem. Poleg tega je Skupnost še vedno ena od najaktivnejših članic delovne skupine za vprašalnike in preveritvene preglede, ki so bili pripravljeni na njeno pobudo.

Predlagano kompromisno stališče Skupnosti o subvencioniranju ribištva podpira vse več držav. Skupnost je zagovarjala tudi močen mehanizem izvajanja in preglednosti, ki bi zagotovil, da bi nova področja vsi dejansko izvajali. V zvezi z industrijskimi subvencijami so se razprave postopoma osredotočile na omejeno število vsebinskih vprašanj. Skupnost se je zavzemala za natančnejša pravila o protisubvencijskih preiskavah.

Hkrati je potekalo redno delo odborov za protidampinške, subvencijske, izravnalne in zaščitne ukrepe.

Decembra 2005 so se ministri v Hongkongu dogovorili, da bodo okrepili in pospešili proces pogajanj s pomočjo podrobnih predlogov ter čim prej zaključili postopek proučitve predlogov. Ministri so tudi pooblastili predsedujočega skupini za pravila, da pripravi prečiščena besedila, ki naj bi bila podlaga za končno fazo pogajanj.

10. SKLEP

Leto 2005 je bilo prvo polno leto nove, razširjene Komisije. Glede dejavnosti trgovinske zaščite je bilo v smislu uvedbe novih zadev in števila uvedenih ukrepov povprečno leto. Število ukrepov, ki so se v navedenem letu iztekli, pa je bilo znatno večje, kar pomeni da se je število veljavnih ukrepov v primerjavi z letom 2004 zmanjšalo, in sicer s 156 na 147, kar je odražalo različne faze gospodarskega ciklusa svetovnega gospodarstva v primerjavi s koncem devetdesetih. Veliko se je „dogajalo“ na drugih področjih, kot so priprave na nadaljnjo širitev EU leta 2007 in zaščitni ukrepi za tekstilne izdelke in losos.

Poročilo kaže, da ES le redko uporablja instrumente trgovinske zaščite, in potrjuje njeno prakso doslednega in profesionalnega izvajanja preiskav. Hkrati pa je Skupnost odločena ukrepati proti nepoštenim trgovinskim praksam, če so te dokazane. Preglednost gre z roko v roki s strogo uporabo instrumentov trgovinske zaščite, kar odraža spremembe zakonodajnega okvira iz let 2004 in 2005. Komisija je odločena v tej smeri delovati tudi v prihodnje.

[1] http://ec.europa.eu/trade/issues/sectoral/competitiveness/global_europe_en.htm

[2] Preglednica 1 v delovnemu dokumentu vsebuje statistične podatke o novih preiskavah za obdobje 2001–2005, ki so bile izvedene v skladu z določbami členov 5 in 10 osnovnih uredb.

[3] Pravilo nižje dajatve določa, da morajo biti ukrepi, ki ji uvede Skupnost, nižji od stopnje dampinga ali subvencioniranja, če ta zadostuje za odpravo škode, ki jo je utrpela industrija Skupnosti.